钦定古今图书集成/明伦汇编/宫闱典/第084卷 > 襄城公主 下嫁王敦
## 钦定古今图书集成/明伦汇编/宫闱典/第084卷 > 襄城公主 下嫁王敦

按《晋书王敦传》：“敦字处仲，司徒导之从父兄也。父基，
治书侍御史。敦少有奇人之目，尚武帝女襄城公主，
拜驸马都尉，除太子舍人。时王恺、石崇以豪侈相尚，
恺常置酒，敦与导俱在坐。有女伎吹笛，小失声韵，恺
便殴杀之，一坐改容，敦神色自若。他日又造恺，恺使
美人行酒，以客饮不尽辄杀之。酒至敦、导所，敦故不”
肯持，美人悲惧失色，而敦傲然不视。导素不能饮，恐
行酒者得罪，遂勉强尽觞。导还，叹曰：“处仲若当世，心
怀刚忍，非令终也！”洗马潘滔见敦而目之曰：“处仲蜂
目已露，但豺声未振，若不噬人，亦当为人所噬。”及太
子迁许昌，诏东宫官属不得送敦及洗马江统、潘滔、
舍人杜蕤、鲁瑶等，冒禁于路侧，望拜流涕，时论称之。
还，给事黄门侍郎。赵王伦篡位，敦叔父彦为兖州刺
史，伦遣敦慰劳之。会诸王起义兵，彦被齐王冏檄，惧
伦兵强，不敢应命。敦劝彦起兵应诸王，故彦遂立勋
绩。惠帝反正，敦迁散骑常侍、左卫将军、大鸿胪、侍中。
出除广武将军、青州刺史。永嘉初，征为中书监。于时
天下大乱，敦悉以公“主时侍婢百馀人配给将士，金
银宝物散之于众。”单车还洛。东海王越以敦为扬州
刺史。其后征拜尚书，不就。元帝召为安东军谘祭酒。
会扬州刺史刘陶卒，帝复以敦为扬州刺史，加广武
将军，寻进左将军、都督征讨诸军事、假节。陶侃之灭
弢也，敦以元帅进镇东大将军、开府仪同三司，加都

开府如故。中兴建，拜侍中、大将军、江州牧。遣部将朱
轨、赵诱伐杜曾，为曾所杀。敦自贬免侍中，并辞牧不
拜，寻加荆州牧。初，敦务自矫厉，雅尚清谈，口不言财
色，既素有重名，又立大功于江左，专任阃外，手控彊
兵，群从贵显，威权莫贰，遂欲专制朝廷，有问鼎之心。
帝畏而恶之，遂引刘隗、刁协等以为心，膂、敦益不能
平，于是嫌隙始构矣。每酒后辄咏魏武帝《乐府歌》曰：
“老骥伏枥，志在千里；烈士暮年，壮心不已。”以如意打
唾壶为节，壶边尽缺。俄加敦羽葆鼓吹，增从事中郎，
掾属舍人各二人。帝以刘隗为镇北将军，戴若思为
征西将军，悉发扬州奴为兵，外以讨寇，实御敦也。永
昌元年，敦率众内向，以诛隗为名。敦党吴兴人沈充
起兵应敦。敦至芜湖，又上表罪状刁协。帝大怒，下诏
曰：“王敦凭恃宠灵，敢肆狂逆，方朕太甲，欲见幽囚，是
可忍也，孰不可忍也！今亲率六军，以诛大逆，有杀敦
者，封五千”户侯。召戴若思、刘隗并会京师。敦兄含时
为光禄勋，叛奔于敦。敦至石头，欲攻刘隗。其将杜弘
曰：“刘隗死士众多，未易可克，不如攻石头。周札少恩，
兵不为用，攻之必败，札败则隗自走。”敦从之，札果开
城门纳弘。诸将与敦战，王师败绩。既入石头，拥兵不
朝，放肆兵士，劫掠内外，宫省奔散，惟有侍中二人侍
帝。帝脱戎衣，著朝服，顾而言曰：“欲得我处，但当早道，
我自还琅邪，何至困百姓如此！”敦收周𫖮、戴若思害
之。以敦为丞相、江州牧，进爵武昌郡公，邑万户，使太
常荀崧就拜，又加羽葆、鼓吹，并伪让不受。还屯武昌，
多害忠良，宠树亲戚。以兄含为卫将军、都督沔南军
事，领南蛮校尉、荆州刺史。以义阳太守任愔督河北
诸军事、南中郎将，敦又自督宁、益二州。及帝崩，太宁
元年，敦讽朝廷征己，明帝乃手诏征之，语在《明帝纪》。
又使兼太常应詹拜授，加黄钺，班剑，武贲二十人，奏
事不名，入朝不趋，剑履上殿。敦移镇姑孰，帝使侍中
阮孚赍牛酒犒劳，敦称疾不见，使主簿受诏。以王导
为司徒，敦自为扬州牧。敦既得志，暴慢愈甚。敦无子，
养含子应。及敦病甚，拜应为武卫将军以自副。及敦
病笃，诏遣侍中陈晷、散骑常侍虞𩦎问疾。时帝将讨
敦，微服至芜湖，察其营垒，又屡遣大臣讯问其起居。
迁含骠骑大将军、开府仪同三司，含子瑜，散骑常侍。
敦以温峤为丹阳尹，欲使觇伺朝廷。峤至，具言敦逆
谋。帝欲讨之，知其为物情所畏服，乃伪言敦死。于是
下诏“遣司徒导、镇南将军丹阳尹峤、建威将军赵引
武旅三万，十道并进。平西将军邃率兖州刺史遐、奋
武将军峻、奋威将军瞻精锐三万，水陆齐势。朕亲御
六军，左卫将军亮、右卫将军引，护军将军詹、领军将
军瞻、中军将军壶、骁骑将军艾、骠骑”将军、南顿王宗，
镇军将军、汝南王祐，太宰、西阳王𦍛，被练三千，组甲
三万，总统诸军，讨凤之罪。时敦病笃，不能御众，使钱
凤、邓岳、周抚等率众三万向京师，于是以含为元帅。
帝遣中军司马曹浑等击含于越城，含军败，敦闻，怒
曰：“我当力行。”因作势而起，困乏复卧。凤等至京师，屯
于水南，帝亲率六军以御凤，频战破之。敦谓羊鉴及
子应曰：“我亡后，应便即位，先立朝廷百官，然后乃营
葬事。”初，敦始病，梦白犬自天而下啮之，又见刁协乘
轺车导从，瞋目令左右执之。俄而敦死，时年五十九。